CELEX: 62020TN0127
Language: el
Date: 2020-02-27 00:00:00
Title: Υπόθεση T-127/20: Προσφυγή της 27ης Φεβρουαρίου 2020 — Γαλλία κατά ECHA

8.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/20
            
         
      Προσφυγή της 27ης Φεβρουαρίου 2020 — Γαλλία κατά ECHA
      (Υπόθεση T-127/20)
      (2020/C 191/27)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Γαλλική Δημοκρατία (εκπρόσωποι: A.-L. Desjonquères και E. Leclerc)
      
         Καθού: Ευρωπαϊκός Οργανισμός Χημικών Προϊόντων (ECHA)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Συμβουλίου Προσφυγών του ECHA της 17ης Δεκεμβρίου 2019 στις συνεκδικασθείσες υποθέσεις A-003-2018, A-004-2018 και A-005-2018, με την οποία ακυρώθηκαν οι τρεις αποφάσεις του ECHA της 21ης Δεκεμβρίου 2017 σχετικά με την αξιολόγηση των ουσιών χλωριούχο αργίλιο, βασικό χλωριούχο αργίλιο και θειικό αργίλιο·
               
            
                  —
               
               
                  να καταδικάσει τον ECHA στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει δύο λόγους ακυρώσεως που στηρίζονται σε πλάνη περί το δίκαιο.
      
                  1.
               
               
                  Με τον πρώτο λόγο προβάλλεται ότι το Συμβούλιο Προσφυγών υπέπεσε σε πλάνη περί το δίκαιο κρίνοντας, με την προσβαλλόμενη απόφαση, ότι ο ECHA θα έπρεπε να έχει λάβει υπόψη τη μελέτη Schönholzer (1997), μολονότι η μελέτη αυτή δεν του είχε προσκομιστεί κατά τη διάρκεια της διαδικασίας αξιολόγησης. Συναφώς, η προσφεύγουσα προβάλλει τις εξής αιτιάσεις:
                  
                              —
                           
                           
                              πρώτον, παράβαση του άρθρου 47, παράγραφος 1, του κανονισμού (ΕΚ) 1907/2006του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1)·
                           
                        
                              —
                           
                           
                              δεύτερον, παράβαση της υποχρέωσης των παρασκευαστών και των εισαγωγέων χημικών ουσιών να παρέχουν κάθε σχετική και διαθέσιμη πληροφορία για τους κινδύνους που ενέχουν οι ουσίες αυτές, η οποία αποτελεί έναν από τους κεντρικούς άξονες του συστήματος προστασίας που θεσπίζει ο κανονισμός αυτός·
                           
                        
                              —
                           
                           
                              τρίτον, άσκηση ανεπαρκούς ελέγχου επί των τριών αποφάσεων του ECHA σχετικά με την αξιολόγηση των σχετικών ουσιών.
                           
                        
            
                  2.
               
               
                  Με τον δεύτερο λόγο προβάλλεται ότι το Συμβούλιο Προσφυγών υπέπεσε σε πλάνη περί το δίκαιο, στηρίζοντας την προσβαλλόμενη απόφαση σε εσφαλμένη ερμηνεία της νομολογίας του Γενικού Δικαστηρίου της Ευρωπαϊκής Ένωσης, κατά την οποία ο ECHA, για να αποδείξει την αναγκαιότητα του αιτήματος παροχής περαιτέρω πληροφοριών για ορισμένη ουσία, πρέπει, μεταξύ άλλων, να αποδείξει ότι υφίσταται πραγματικό ενδεχόμενο οι ζητηθείσες πληροφορίες να παρέχουν τη δυνατότητα λήψης βελτιωμένων μέτρων διαχείρισης των κινδύνων.